Stimate Domnule Preşedinte al Parlamentului,

      
 În temeiul art. 73 din Constituţia Republicii Moldova, înaintez Parlamentului spre examinare, cu titlu de iniţiativă legislativă, proiectul                     Legii pentru modificarea alineatului (8) al articolului 16 din Codul civil                           al Republicii Moldova nr. 1107-XV din 6 iunie 2002 şi solicit examinarea lui                  în regimul regulamentar existent. 

      
În calitate de organ responsabil de prezentarea proiectului se desemnează Guvernul.

Cu stimă,

Vladimir VORONIN

Anexe:  1. Proiectul legii pentru modificarea alineatului (8) al articolului 16 
                 din Codul civil al Republicii Moldova nr. 1107-XV din 6 iunie 2002.

             2. Nota informativă asupra proiectului respectiv.
Domnului Marian LUPU,

Preşedinte al Parlamentului

Proiect

PARLAMENTUL REPUBLICII MOLDOVA

LEGE

pentru modificarea articolului 16 din Codului civil al Republicii Moldova nr. 1107-XV din 6 iunie 2002

     Parlamentul adoptă prezenta lege organică.

      Articol unic. Codul civil al Republicii Moldova nr. 1107-XV din 6 iunie 2002 (Monitorul Oficial al Republicii Moldova, 2002, nr. 82-86, art. 661) se modifică după cum urmează:

La alineatul (8), art. 16 din Codul civil, prima propoziţie, cuvintele „şi moral”, se exclud.

A doua propoziţie, la alin. (8), art. 16 Cod civil, se exclude. 

PREŞEDINTELE PARLAMENTULUI

NOTĂ INFORMATIVĂ

la proiectul de lege pentru modificarea alineatului (8) al articolului 16 
  din Codul civil al Republicii Moldova nr. 1107-XV din 6 iunie 2002

Prin proiectul de lege propus, în scopul asigurării exercitării dreptului la libera exprimare, se urmăreşte limitarea răspunderii mijloacelor de informare în masă.

Libertatea de expresie este un drept fundamental, consfinţit în Constituţie, statul avînd obligaţia de a asigura condiţiile necesare pentru realizarea lui. Pe de altă parte, reieşind, de asemenea, din prevederile constituţionale, statul trebuie să asigure şi alte drepturi fundamentale, inclusiv cel la viaţă privată.

Prin urmare, statul, în virtutea obligaţiilor pozitive care izvorăsc din Convenţia europeană pentru apărarea drepturilor omului şi a libertăţilor fundamentale, trebuie                      să asigure prin reglementările juridice materializate în acte legislative un echilibru între dreptul la libera exprimare, pe de o parte, şi dreptul la apărarea onoarei, demnităţii                       şi reputaţiei profesionale, pe de altă parte.

Apărarea onoarei, demnităţii şi reputaţiei profesionale implică instituirea unui mecanism complex, care să-i permită persoanei, ale cărei aceste drepturi civile i-au fost lezate, să beneficieze de o satisfacţie echitabilă din partea instanţelor judecătoreşti.                      În lumina prevederilor legislaţiei civile a Republicii Moldova, pentru aceasta persoana lezată are la dispoziţie trei posibilităţi:

- să solicite mijlocului de informare în masă publicarea unei dezminţiri la aceeaşi rubrică, pagină, în acelaşi program sau ciclu de emisiuni;

- să solicite repararea prejudiciului material în cazul în care acesta a fost cauzat;

- să solicite repararea prejudiciului moral în cazul în care acesta a fost cauzat.

În acelaşi timp, în practica judecătorească se atestă cazuri cînd sumele acordate               cu titlu de despăgubire sînt excesiv de mari în raport cu valoarea reală a prejudiciului efectiv cauzat. Prin urmare, marja de apreciere acordată de către legiuitor instanţelor judecătoreşti poate să genereze, şi chiar generează, abuzuri în aplicarea prevederilor                   art. 16 din Codul civil. În majoritatea statelor democratice nu există un plafon maxim                 al cuantumului despăgubirii pentru defăimare. Totodată, lipsa unui plafon la aprecierea daunelor aduse de ziarişti prin defăimare sau calomnie oferă destul loc pentru înaintarea unor pretenţii exagerate. De asemenea, trebuie menţionat că practica judecătorească demonstrează că publicarea unor materiale defăimătoare în mass-media şi intentarea de cauze civile în legătură cu aceasta au loc în perioada campaniior electorale, ele neatestîndu-se după încheierea acestora.

Reieşind din aceste considerente, pentru a asigura o mai bună protecţie a dreptului la libera exprimare, se propune să fie excluse din prima propoziţie a alineatului (8)                      al art. 16 din Codul civil cuvintele „şi moral”, precum şi integral a doua propoziţie                     din  acelaşi alineat.
Menţionez că această modificare este în concordanţă cu jurisprudenţa Curţii Europene a Drepturilor Omului. Astfel, în cazul Amihalachioaie contra Moldovei,                 Curtea a stabilit şi a decis cu majoritatea voturilor că constatarea violării dreptului constituie prin sine o satisfacţie echitabilă, suficientă pentru repararea prejudiciului moral cauzat reclamantului.

Astfel, simplul fapt al publicării unei dezminţiri va reprezenta pentru reclamant                   o satisfacţie morală.

Modificarea alin.(8) al art. 16 este în deplină concordanţă cu practica internaţională şi va îmbunătăţi din punct de vedere calitativ legislaţia civilă.
